Document ID: 31988R0210

*****
ΚΑΝΟΝΙΣΜΟΣ (ΕΟΚ) αριθ. 210/88 ΤΗΣ ΕΠΙΤΡΟΠΗΣ
της 26ης Ιανουαρίου 1988
για την τροποποίηση του κανονισμού (ΕΟΚ) αριθ. 3518/86 σχετικά με τα ειδικά μέτρα εποπτείας που εφαρμόζονται στις εισαγωγές του χυμού πορτοκαλιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 3909/87 (2), και ιδίως το άρθρο 18 παράγραφος 2,
Εκτιμώντας:
ότι με τον κανονισμό (ΕΟΚ) αριθ. 3518/86 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 3612/86 (4), στο πλαίσιο των ειδικών μέτρων εποπτείας, η εισαγωγή χυμού πορτοκαλιών εξαρτάται από την έκδοση πιστοποιητικού εισαγωγής·
ότι οι όροι εμπορίας του χυμού πορτοκαλιών χαρακτηρίζονται ακόμη από των ανταγωνισμό των τρίτων χωρών που προσφέρουν την παραγωγή τους σε χαμηλότερες τιμές από εκείνες που εφαρμόζονται στην Κοινότητα· ότι η πείρα που αποκτήθηκε έδειξε ότι οι εισαγωγές γίνονται, ως επί το πλείστον με τη μορφή κατεψυγμένου συμπυκνωμένου χυμού ή με άλλες παρουσιάσεις· ότι πρέπει εφεξής να περιορισθεί το πεδίο εφαρμογής των ειδικών μέτρων εποπτείας στα εν λόγω προϊόντα και παρουσιάσεις·
ότι πρέπει να μειωθεί το ποσό της εγγυήσεως σχετικά με το πιστοποιητικό, για να περιορισθεί το διοικητικό κόστος που επιβαρύνει τους εμπορευόμενους·
ότι πρέπει να περιορισθούν οι διοικητικές ανακοινώσεις των κρατών μελών στο ελάχιστο αναγκαίο για τον καθορισμό των εν λόγω μέτρων εποπτείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3518/86 τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
«Άρθρο 1
Κάθε θέση σε ελεύθερη κυκλοφορία στην Κοινότητα χυμού πορτοκαλιών που υπάγονται στους κωδικούς 2009 11 11, 2009 11 19, 2009 19 11 και 2009 19 19 της συνδυασμένης ονοματολογίας, εξαρτάται από την προσκόμιση πιστοποιητικού εισαγωγής που εκδίδεται από τα κράτη μέλη σε κάθε ενδιαφερόμενο ο οποίος έχει υποβάλει σχετική αίτηση, ανεξάρτητα από τον τόπο της επιχείρησής του στην Κοινότητα.»
2. Στο άρθρο 2 παράγραφος 1, το ποσό των «2 ECU» αντικαθίσταται από το ποσό του «1,2 ECU».
3. Στο άρθρο 3 παράγραφος 1, προστίθεται το ακόλουθο εδάφιο:
«Η αίτηση πιστοποιητικού εισαγωγής πρέπει να κατατίθεται την Πέμπτη ή την Παρασκευή κάθε εβδομάδας.»
4. Το άρθρο 5 αντικαθίσταται από το ακόλουθο κείμενο:
«Άρθρο 5
Τα κράτη μέλη ανακοινώνουν στην Επιτροπή:
- τις ποσότητες του χυμού πορτοκαλιών για τις οποίες ζητήθηκαν πιστοποιητικά εισαγωγής,
- τη χώρα καταγωγής,
κατανεμημένες σύμφωνα με τη συνδυασμένη ονοματολογία. Η ανακοίνωση αυτή πραγματοποιείται με τέλεξ κάθε Δευτέρα για τις αιτήσεις που υποβλήθηκαν την Πέμπτη και την Παρασκευή της προηγούμενης εβδομάδας.
Εάν δεν έχει υποβληθεί καμία αίτηση πιστοποιητικού εισαγωγής κατά τη διάρκεια της προηγούμενης εβδομάδας, το εν λόγω κράτος μέλος πληροφορεί επίσης την Επιτροπή με τέλεξ, την ημέρα που αναφέρεται ανωτέρω.»
Άρθρο 2
Ο παρών κανονισμός αρχίζει να ισχύει την όγδοη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 11 Φεβρουαρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιανουαρίου 1988.

Labels: 12
3
17